Al meer SA’ners eis vir psigiatriese versteurings | Maroela Media
Die finansiëledienstegroep Old Mutual sê hy het die afgelope paar jaar ŉ beduidende toename in eise vir psigiatriese versteurings opgemerk. Die groep verwag nou om selfs meer in eise van dié aard uit te betaal te midde van die Covid-19‑pandemie.
Volgens dr. Kerissa Naidoo, hoof‑ mediese beampte van Old Mutual, het die groep sedert 2016 59% meer in eise vir psigiatriese versteurings uitbetaal. Dit sluit in selfmoordeise wat tussen 2018 en 2019 met bykans ŉ kwart (24%) gestyg het.
Dié bekendmaking kom te midde van Geestesgesondheidsbewusmakingsmaand in Suid-Afrika.
“Ons algehele ervaring met psigiatriese versteurings toon dat die meeste eise vir ernstige depressie ingedien is. Ander eise van psigiatriese versteurings is toegeskryf aan bipolêre gemoedsversteurings, posttraumatiese stresversteurings, depressiewe episodes, aanpassingsversteurings en stres,” brei Naidoo in ŉ verklaring uit.
Luidens die verklaring toon Old Mutual se statistieke dat 83% van diegene wat eise ingedien het tussen 30 en 50 jaar oud is. Sowat 70% van diegene wat eise vir psigiatriese siektes ingedien het, is vroue.
“Ons leef in stresvolle tye. Alhoewel ons statistieke ons ervaring in 2019 weerspieël, kan ons seker wees dat die huidige globale pandemie sake net sal vererger,” erken Naidoo.
Naidoo wys daarop dat die Suid-Afrikaanse Depressie- en Angsgroep (Sadag) in April te midde van die algehele landwye afsondering ŉ aanlyn opname gedoen het. Dié opname het bevind dat angs (55%) en finansiële spanning (46%) die grootste uitdaging onder diegene was wat aan die opname deelgeneem het. Dit is gevolg deur depressie (40%).
“Dit is in hierdie uitdagende tyd belangriker as ooit om oor geestesongesteldheid en die gevolge daarvan te praat. Ons kan slegs deur die deel van ervarings ons persepsies verander, die stigma breek en diegene wat behoefte het om professionele hulp te soek, bemagtig,” het Naidoo afgesluit.
Ons huidige regering is genoeg om enige iemand tot angs of depressie te dryf.
Hulle (die regering) dryf mens tot depressie. Misdaad, veral geweldsmisdaad, lei tot post-traumatiese stres versteurings, angs an weereens depressie. Stres is ‘n enorme peobleem, wat opsigself weer angs en depressie aanvul. Dis ‘n eindelose wiel van spanning en angs. Ek slaap dikwels nie gerus nie, ten spyte van goeie sekuriteits maatreëls. Dit word net al hoe erger.
Dis ‘n skokkende ding om kwyt te raak, maar ek is dankbaar my ouers is oorlede. Hulle het sleg aangepas by al die misdaad en korrupsie, maar het gelukkig die laaste paar jaar se gemors vry gespring.
Elke selfmoord in hierdie land is agv ons patetiese regering! Mense het als verloor. My kinders het noodgedwonge weer by ons moes intrek. Alles waarvoor hulle baie hard voor gewerk het, is weg – verkoop om die skuld-eisers weg te probeer hou! Hulle sit sonder werk – vier jong mense wat nou weer moet werk vind en oor begin! Hoe hou mens jou kinders positief as die regering aanhou met hul magspeletjies. Taxi’s kan 100% gelaai word maar ek mag nie in my sitkamer met my kinders, wat nie inwoon nie, kuier. My bejaarde moeder kwyn weg – sy is… Lees meer »
En wie moet ons bedank? Die regering voel vere vir die mense van die land. Dit gaan slegs oor mag!!!